
Р Е Ш Е Н И Е  
№  РС-КПК-6132-24-100

Днес, 19.08.2024 година, в град С., Комисията за противодействие на корупцията, в състав:
Заместник - председател: Антон Славчев
Член: Антоанета Цонкова
Член: Пламен Йоцов


У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията /ЗПК/ и е образувано въз основа на Решение за образуване на производство за конфликт на интереси № КИ-148 от 15.04.2024 г. на Комисията за противодействие на корупцията /КПК, Комисията/ по сигнал с вх. № КПК-6132/21.03.2024 г. на КПК.
Производството е образувано срещу Радослав Ризов в качеството му на главен директор на Главна дирекция „Европейски фондове за конкурентоспособност“ (ГДЕФК) при Министерство на иновациите и растежа (МИР).
В сигнала се сочи, че Главната дирекция „Европейски фондове за конкурентоспособност“ при Министерство на иновациите и растежа, чийто главен директор е Радослав Ризов, е Управляващ орган на Програма за научни изследвания, иновации и дигитализация за интелигентна трансформация 2021-2027, основен инвеститор с отделни средства от програмите във Фонд мениджър на финансовите инструменти в България (ФМФИБ- Холдингов фонд), както и структура за наблюдение и докладване по процедури, включени в Националния план за възстановяване и устойчивост. Във връзка с това се изразяват съмнения за възможност вътрешни обществени поръчки да бъдат провеждани при наличие на конфликт на интереси, т.к. Ризов е постъпил в администрацията от частния сектор. Твърди се, че същият е член и председател на Управителния съвет на Сдружение „***“; до месец юли 2023 г. е бил мениджър отдел „Акаунт продажби“ в търговско дружество „T***“ ЕАД, бенефициент допълващо финансиране по процедура BG16RFPR002-1.001 по приоритет 1 на Програмата за научни изследвания, иновации и дигитализация за интелигентна трансформация 2021-2027, както и че до месец август 2023 г. е бил съдружник с дял 10% от капитала на дружеството „Д***“ ООД. Посочва се още, че Ризов придобива дялове в дружеството, едновременно с извършване на дългова (чрез конвертируем заем) и дялова инвестиция от страна на „И***“ КДА, което придобива 20% от дяловете на дружеството. Последното е собственост на „И***“ АД, което от своя страна се явява алтернативен инвестиционен фонд, който има сключено финансово споразумение с ФМФИБ - Холдингов фонд за инвестиране на средства, включително такива, предоставени по Оперативна програма за иновации и конкурентоспособност 2014-2020 (ОПИК 2014-2020) в дългови, дялови и квази-дялови инвестиции в рисков капитал на стартъп-дружества.  
В хода на предварителната проверка за допустимост на сигнала с писмо с вх. № КПК-6413-1/05.04.2024 г. на КПК от дирекция „Публичен регистър“ в КПК са предоставени копия на уведомителни писма по чл. 6, ал. 2 от ЗПК с вх. № КПК-ПР-35/13.10.2023 г. и вх. № КПК-ПР-135#3/25.10.2023 г. от Министерство на иновациите и растежа; от Министерство на иновациите и растежа с писмо с вх. № КПК-6132-2/16.04.2024 г. са получени 30 броя заповеди, с които Ризов е оправомощен да изпълнява  функции на орган за финансово управление и контрол на средства от Европейския съюз и свързаното с тях национално финансиране или чужди средства, съгласно Закона за публичните финанси.              
            В хода на производството и с оглед твърденията в сигнала Комисията е изискала и получила с писмо с вх. № КПК-6132-4/21.05.2024 г. от МИР: Заповеди с № ЧР-МИР- 318/01.08.2023 г. на министъра на иновациите и растежа; с № ЧР- МИР- 382/09.10.2023 г. на и. д. главен секретар; с  № ЧР- МИР-14/10.01.2024 г. на и.д. главен секретар;  с № ЧР- МИР-15/10.01.2024 г. на и.д. главен секретар; с № ЧР-МИР-17/12.01.2024 г. на министъра на иновациите и растежа; с № ЧР- МИР-135/26.03.2024 г. на министъра на иновациите и растежа и с № ЧР- МИР-136/26.03.2024 г. на министъра на иновациите и растежа; Докладна записка от Ризов с рег. индекс № 91-М-109/09.02.2024 г.; Заповед № РД-02-16-1717/14.11.2023 г. на и.д. Главен директор на ГД ЕФК; Заповед № РД-14-19/22.01.2024 г. на министъра на иновациите и растежа; Заповед № РД-14-422/11.10.2023 г. на министъра на иновациите и растежа, както и подробна справка с рег. индекс 90-03-191-2/17.05.2024 г. от ръководителя на Инспектората при МИР относно участието на Сдружение „***“ и търговските дружества „T***“ ЕАД, „Д***“ ООД и „И***“ КДА, като кандидати, партньори, бенефициенти по процедури по Програма „Научни изследвания, иновации и дигитализация за интелигентна трансформация 2021-2027“, по Оперативна програма „Иновации и конкурентоспособност 2014-2020“ и по Програма „Конкурентоспособност и иновации в предприятията 2021-2027“. 
Служебно са извършени справки в информационната система за обмен на справочна и удостоверителна информация (RegiX) и в Търговския регистър и регистъра на юридическите лица с нестопанска цел (ТРРЮЛНЦ). 

След като обсъди събраните в хода на административното производство доказателства, Комисията установи следното от фактическа страна:

Радослав Ризов първоначално е назначен за държавен служител на длъжността „главен експерт“ по заместване в отдел „Подбор на проекти и договаряне“, Главна дирекция „Европейски фондове за конкурентоспособност“ при МИР със Заповед № ЧР-МИР-318/01.08.2023 г. На 09.10.2023 г. със заповед № ЧР-МИР-382 на и.д. главен секретар на МИР на Ризов е възложено да изпълнява по вътрешно съвместителство длъжността „главен директор“ на ГД ЕФК. Със заповед на и.д. главен секретар на МИР служебното му правоотношение за длъжността „главен експерт“ в отдел „Подбор на проекти и договаряне“ по заместване е прекратено, считано от 11.01.2024 г. От същата дата Ризов е назначен на длъжност „главен експерт“ в Регионален сектор „С.“, отдел „Изпълнение на проекти“ в Главна дирекция „Европейски фондове за конкурентоспособност“ по заместване до завръщане на титуляра. Със Заповед № ЧР-МИР-17 от 12.01.2024 г. на министъра на иновациите и растежа на Ризов е възложено да изпълнява по вътрешно съвместителство длъжността „главен директор“ на ГД ЕФК до назначаването на титуляр за срок до 6 месеца. На 26.03.2024 г. министърът на иновациите и растежа със своя заповед прекратява служебното правоотношение на Ризов като „главен експерт“ в Регионален сектор „С.“, отдел „Изпълнение на проекти“ в Главна дирекция „Европейски фондове за конкурентоспособност“ и от същата дата със Заповед № ЧР-МИР-136, считано от 27.03.2024 г. го назначава на длъжността „главен директор“ на ГД ЕФК след проведен конкурс за длъжността. 
Междувременно с нарочни заповеди министърът на иновациите и растежа упълномощава и.д. главен директор на Главна дирекция „Европейски фондове за конкурентоспособност“ Радослав Ризов да изпълнява функции на орган за финансово управление и контрол на средства от Европейския съюз и свързаното с тях национално финансиране във връзка с изпълнението на Оперативна програма „Развитие на конкурентоспособността на българската икономика“ 2007-2013, на Оперативна програма „Иновации и конкурентоспособност“ 2014-2020, на Оперативна програма „Инициатива за малки и средни предприятия“ 2014-2020, на Програма „Конкуреноспособност и иновации в предприятията“2021-2027, на Програма „Научни изследвания, иновации и дигитализация за интелигентна трансформация“ и други, съответно с номера: РД-14-418/11.10.2023 г., РД-14-419/11.10.2023 г., РД-14-420/11.10.2023 г., РД-14-421/11.10.2023 г. и РД-14-422/11.10.2023 г.
Със Заповед № РД-14-422 от 11.10.2023 г. министърът на иновациите и растежа в т. 1 от заповедта определя и.д. главен директор на Главна дирекция „Европейски фондове за конкурентоспособност“ Радослав Ризов за ръководител на УО по приоритетни направления 3 и 4 от специфична цел „Развитие и засилване на капацитета за научни изследвания и иновации и на внедряването на модерни технологии“ и „Развитие на уменията за интелигентна специализация, промишлен преход и предприемачество“ по приоритет 1 на Програма „Научни изследвания, иновации и дигитализация за интелигентна трансформация“ (Програмата, НИИДИТ). На 22.01.2024 г. отново със своя заповед № РД-14-19 министърът на иновациите и растежа изменя и допълва Заповед № РД-14-422 от 11.10.2023 г. със следното съдържание: в случаите на отсъствие или самоотвод на лицето по т. 1 от цитираната заповед, функциите на ръководител на Управляващия орган на програма НИИДИТ по приоритетни направления 3 и 4 от специфична цел „Развитие и засилване на капацитета за научни изследвания и иновации и на внедряването на модерни технологии “ и „Развитие на уменията за интелигентна специализация, промишлен преход и предприемачество“ се изпълняват от заместник – главен директор в Главна дирекция „Европейски фондове за конкурентоспособност“ – Г. Г. – Д. 
В качеството му на ръководител на Управляващия орган на Програма „Научни изследвания, иновации и дигитализация за интелигентна трансформация“ със своя Заповед № РД-02-16-1717/ 14.11.2023 г. Ризов определя състава на оценителната комисия, която да разгледа, оцени и класира постъпилите проектни предложения на конкретни бенефициенти по процедура чрез директно предоставяне на безвъзмездна финансова помощ BG16RFPR002-1.001 „Допълващо финансиране на избрани от Европейската комисия Европейски цифрови иновационни хъбове“ по приоритет 1 „Устойчиво развитие на българската научно-изследвотелска и иновационна екосистема“, Специфична цел RSO1.1 „Развитие и засилване на капацитета за научни изследвания и иновации и на внедряването на модерни технологии“ на програма „Научни изследвания, иновации и дигитализация за интелигентна трансформация“. Съгласно заповедта в срок до три месеца, считано от крайния срок за подаване на проектните предложения оценителната комисия следва да изготви и представи на Ръководителя на УО на програма НИИДИТ оценителен доклад, съдържащ резултатите от оценката. С докладна записка с вх. № 91-Е-15/ 09.01.2024 г. от председателя на оценителната комисия на ръководителя на УО на Програмата е представен за одобрение оценителен доклад, отразяващ работата на комисията и резултатите от извършената оценка на проектните предложения по процедура за директно предоставяне на безвъзмездна финансова помощ BG16RFPR002-1.001 „Допълващо финансиране на избрани от Европейската комисия Европейски цифрови иновационни хъбове“ по приоритет 1 „Устойчиво развитие на българската научно-изследвотелска и иновационна екосистема“, Специфична цел RSO1.1 „Развитие и засилване на капацитета за научни изследвания и иновации и на внедряването на модерни технологии“. Във връзка с представения му доклад Радослав Ризов изготвя докладна записка до министъра на иновациите и растежа с № 91-М-109/09.02.2024  г., в която заявява, че  след като се е запознал със съдържанието на същия е установил, че партньор на кандидат в процедурата за директно предоставяне на безвъзмездна финансова помощ е дружеството „T***“ ЕАД, с което е бил в трудовоправни отношения. С оглед предотвратяването на каквито и да е съмнения за опорочаване на обективното и безпристрастно упражняване на правомощията му като ръководите на УО на Програмата, Ризов се самоотвежда като моли да бъде освободен от изпълнението на всякакви свои функции и правомощия, свързани с одобрението / неодобрението на оценителния доклад, сключването на административните договори, изпълнението и контрола на процедура BG16RFPR002-1.001 „Допълващо финансиране на избрани от Европейската комисия Европейски цифрови иновационни хъбове“. Върху Докладната записка стои писмена резолюция на зам. - министъра на иновациите и растежа „Одобрявам“, положен саморъчен подпис и датата 14.02.2024 г. 
От извършената справка в Търговския регистъра и регистър на юридическите лица с нестопанска цел, се установява, че Ризов е член и представляващ Сдружение „***“, чиито цели, съгласно Устава, са свързани с подпомагане и развиване на проекти, свързани с местния бизнес в пространството, намиращо се между бул. „***“, улица „***“, бул. „***“ и бул. „***“ в сферата на развитието и утвърждаването на културата, изкуствата, кулинарията, образованието, науката, техниката, технологиите и физическата култура, стимулиране на креативността и творческия процес, развитието и утвърждаването на гражданското общество, защита на човешките права, на околната среда и др. Пак от справката в ТРРЮЛНЦ е видно, че Ризов е участвал като съдружник в „Д***“ ООД до 12.09.2023 г., когато обстоятелството за прехвърлянето на дружествените му дялове е вписано в Регистъра. От същата дата Ризов е заличен като съдружник в дружеството, а неговата молба за прехвърляне на дружествени дялове на друг съдружник е постъпила, разгледана е и е одобрена от Общото събрание на съдружниците на 15.08.2023 г. От публикуваните за търговското дружество документи е видно, че същото е първоначално учредено и вписано в Търговски регистър на Агенция по вписванията през месец октомври 2019 г. като еднолично дружество с ограничена отговорност и с едноличен собственик на капитала Г. С. Р.. От Протокол с решения на едноличния собственик на капитала на „Д***“ ЕООД от 05.03.2021 г. се установява, че е прието решение за увеличаване капитала на дружеството чрез записване на нови дялове -145 дяла с номинална стойност 1 лев, които се записват и внасят изцяло от Радослав Ризов и 290 дяла с номинална стойност 1 лев, които се записват и внасят от „И***“ КДА срещу цена от 150 000 евро или тяхната левова равностойност. От същата дата и в същия протокол са разгледани постъпилите молби за приемане на нов съдружник чрез придобиване на дялове от „И***“ КДА и от Радослав Ризов. Ризов и „И***“ КДА са вписани като съдружници от 12.03.2021 г. Пак от протокола с решения на едноличния собственик на капитала на „Д***“ ЕООД от 05.03.2021 г. се установява, че на 04.03.2021 г. е бил сключен договор за инвестиция, по силата на който „И***“ КДА ще придобие качеството на съдружник в дружеството като запише 290 новоиздадени дружествени дяла, с номинална стойност 1 лев, срещу заплащане на цена от 150 000 евро или тяхната левово равностойност. Посочено е, че договорът е сключен между дружеството, Г. С. Р. –като едноличен собственик на капитала му, Радослав Ризов и „И***“ КДА. 
По партидата на „T***“ ЕАД в Търговския регистър е отбелязано, че едноличен собственик на дружеството е „T*** Груп“, ЕИК: 205744019 с капитал в размер на 1 000000 лв. Дружеството се управлява от Съвет на директорите и се представлява от И.  К.  Ж.  Като предмет на дейност е вписано: търговска дейност в страната и чужбина, извършване на далекосъобщителна дейност, осъществяване на далекосъобщения чрез изграждане, поддържане и използване на далекосъобщителни мрежи, пренасяне, приемане на знаци, сигнали, писмено текст, изображения, звук или информация от всякакъв вид чрез проводник, радиовълни, оптична или друга среда след получаване на съответната лицензия и др. От справка за Уведомленията за трудови договори се установява, че в периода от 31.08.2018 г. до 18.07.2023 г. Ризов е бил служител на „T***“ ЕАД, заемайки различни длъжности- мениджър акаунт продажби, мениджър продажби и ръководител мениджър отдел, до окончателното прекратяване на трудовото му правоотношение на 18.07.2023 г. 
            От предоставените по производството доказателства е видно, че по Оперативна програма „Иновации и конкурентоспособност“ 2014-2020 има сключен административен договор за финансиране с дружеството „T***“ ЕАД. Договорът е сключен на 18.01.2017 г. и е приключил на 21.11.2018 г. По Програма „Научни изследвания, иновации и дигитализация за интелигентна трансформация 2021-2027“ е установено, че дружеството „T***“ ЕАД няма сключен договор като бенефициент по Програмата, а е партньор на бенефициент по договор за предоставяне на безвъзмездна финансова помощ BG16RFPR002-1.001-0002-С01. Договорът не е предоставен към изисканите доказателства, но от справка с рег. индекс 90-03-191-2/17.05.2024 г. от ръководителя на Инспектората при МИР е видно, че същият е сключен на 28.02.2024 г. от Г. Г. – Д.  в качеството й на ръководител на Управляващия орган на ПНИИДИТ, съгласно Заповед № РД-14-19/22.01.2024 г. Договорът е сключен със срок на изпълнение 36 месеца, като в ИСУН 2020 не са налични документи във връзка с реализиране на дейности по изпълнение на проекта. 
            Пак от справката става ясно, че финансовите инструменти със средства от оперативните програми се прилагат и управляват от нарочно създадения за целта „Фонд мениджър на финансовите инструменти в България“(ФМФИБ), част от структурата на Министерство на иновациите и растежа. За целите на изпълнението на финансов инструмент през 2017 г. ФМФИБ обявява процедура за избор по реда на Закона за обществените поръчки с предмет: „Изпълнение на финансов инструмент Фонд за ускоряване и начално финансиране (ФУНФ), финансиран със средства по Оперативна програма „Иновации и конкурентоспособност“ 2014-2020. За фонд мениджър на ФУНФ е избрано дружеството „И****“ АД, което променя името си на „И***“ АД, ЕИК: ***. Дружеството „И***“ КДА, ЕИК: *** е алтернативен инвестиционен фонд по смисъла на чл. 194 от Закона за дейността на колективните инвестиционни схеми и на други предприятия за колективно инвестиране, което набира средства от акционерите с цел инвестиции и реализиране на доходност. „И*** “ КДА се представлява от „И***“ АД. За изпълнението на финансов инструмент „И***“ КДА сключва Договор за инвестиция с „Д***“ ООД в размер на 293 374,50 лв, от които публичен ресурс -283 517,21 лв. и 9 857,29 лв. –частен. Договорът не е предоставен по преписката, посочено е, че е сключен на 04.03.2021 г. и че предоставените средства са в съответствие с правилата на минималната помощ (de minimis), като целта на инвестицията е разработването на „Портал за електронно досие на домакински електроуреди“.             

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 70 от ЗПК, следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
            Радослав Ризов в качеството му на главен директор на Главна дирекция „Европейски фондове и конкурентоспособност“ при МИР и ръководител на Управляващ орган, считано от 11.10.2023 г., е лице, заемащо публична длъжност по смисъла на чл. 6, ал. 1, т. 43 от ЗПК, с оглед на което компетентна да се произнесе относно наличието или липсата на конфликт на интереси по отношение на него, е Комисията за противодействие на корупцията.
При наличието на този първи елемент от състава на конфликта на интереси, определящо за съществуването на такъв е, дали е налице обективна възможност конкретно поведение на задълженото лице да е повлияно от частен интерес – негов или на свързано с него лице, както и дали на практика този частен интерес е намерил проявна форма в конкретно поведение на лицето, заемащо публична длъжност при изпълнението на правомощията, вменени му от закона.
От събраните по преписката доказателства не се установяват упражнени правомощия от страна на Радослав Ризов по отношение на Сдружение „***“ и търговските дружества „T***“ ЕАД, „Д***“ ООД, „И***“ АД и „И***“ КДА. Договорът за финансиране  по Оперативна програма „Иновации и конкурентоспособност“ 2014-2017 с дружеството  „T***“ ЕАД е сключен на 18.01.2017 г. и е приключил на 21.11.2018 г., т.е. далеч преди Ризов да заеме длъжността на главен директор на Главна дирекция „Европейски фондове и конкурентоспособност“ и ръководител на Управляващ орган и съответно преди да е имал качеството на лице, заемащо публична длъжност по чл. 6, ал. 1 от ЗПК. Същото дружество е партньор по договор за предоставяне на безвъзмездна финансова помощ, сключен на 28.02.2024 г. от Г. Г. – Д.  в качеството й на ръководител на Управляващия орган на Програма НИИДИТ, след депозиран самоотвод от страна на Радослав Ризов с Докладна записка с рег. № 91-М-109/09.02.2024 г. до министъра на иновациите и растежа. Върху Докладната записка е поставена резолюция „одобрявам“. Грозданова – Д.  е изрично упълномощена да изпълнява функциите на ръководител на Управляващия орган на Програмата с нарочна заповед на министъра на иновациите и растежа от 22.01.2024 г., т. е. преди датата на самоотвода на Ризов, но и след като на вниманието му е бил предложен Оценителния доклад на комисията, оценяваща постъпилите проектни предложения по процедурата за директно предоставяне на безвъзмездна финансова помощ. 
Съгласно чл. 81, ал. 1 от ЗПК, когато лице, заемащо публична длъжност, има частен интерес, то е длъжно да си направи самоотвод от изпълнението на конкретно правомощие или задължение по служба като уведоми органа по избора или назначаването, а според разпоредбата на чл. 83, ал. 1 самоотводите и отводите се правят незабавно след възникването или узнаването на данните за наличие на частен интерес. 
Обстоятелството, че предишният работодател на Ризов участва с проектно предложение, би могло да предизвика съмнение в неговата безпристрастност при действията и решенията му, касаещи дружеството  „T***“ ЕАД по презумпция за негова лоялност към предишния работодател. Следва да се отбележи обаче, че в конкретния случай, Ризов не е имал задължението да си прави самоотвод, поради липса на идентифициран частен интерес – негов или на свързано с него лице. Това е така, т.к. трудовото му правоотношение, в което се е намирал с „T***“ ЕАД в периода между 31.08.2018 г. до 18.07.2023 г. не обосновава наличието на икономически зависимости между Ризов и дружеството и то такива, които да внасят основателни съмнения в обективността и безпристрастността му в качеството му на ръководител на Управляващия орган при упражняване на правомощията му по служба. Икономическите зависимости имат различни практически проявления и хипотези, но при всички положения за да е налице свързаност в хипотезата на икономическа зависимост по смисъла на § 1, т. 9, б. "б" от ДР на ЗПК, е необходимо да се установи по безспорен начин съществуването на факти и обстоятелства, които да я доказват. В конкретния случай съществувалото в предишен период трудово правоотношение, не може да обоснове наличие на икономически зависимости, още по – малко след неговото прекратяване. Спецификата на трудовото правоотношение като двустранно възмездно отношение е свързано с полагането на зависим труд. Зависимостта тук се дефинира от факта, че трудът се полага за друго лице, не за носителя на работна сила и тя най-често е икономическа, тъй като трудът се полага срещу насрещна престация, възнаграждение. Трудовото правоотношение се характеризира най – често и с това, че носителят на работна сила се намира в организационна подчиненост спрямо своя работодател, но само докато трае трудовото му правоотношение – с неговото прекратяване се прекратяват и всякакви задължения и икономически зависимости на работника от работодателя. При липсата на други доказателства, които да установяват финансово- стопански обвързаности след прекратяване на трудовото правоотношение между Ризов и „T***“ ЕАД, не може да се обоснове икономическа зависимост между него и дружеството. 
Този извод се споделя и от установената съдебна практика (Решение № 4919 от 09.04.2013 г. на ВАС по адм. д. № 14435/2012 г.; Решение № 9973 от 03.07.2013 г. на ВАС по адм. д. № 1315/2013 г., Решение № 4277 от 21.04.2023 г. на ВАС по адм. д. № 2738/2022 г., и др.). 
Въпреки това и с цел да избегне възможни съмнения в своята обективност и безпристрастност като лице, заемащо публична длъжност по смисъла на чл. 6, ал. 1 от ЗПК, Ризов се е самоотвел, като съгласно разпоредбата на чл. 81, ал.1 от ЗПК е уведомил органа по назначаването с Докладна записка с № 91-М-109/09.02.2024  г. 
На следващо място що се касае до Договора за инвестиция, сключен между „И*** фонд“ КДА и „Д***“ ООД от 04.03.2021 г., същият е сключен повече от година и половина преди Радослав Ризов да бъде назначен в държавната администрация и още повече да бъде овластен с ръководни функции на орган за финансово управление и контрол на средствата от Европейския съюз и свързаното с тях национално финансиране, съгласно заповедите на министъра на иновациите и растежа от 11.10.2023 г. Съгласно публикувания в Агенция по вписвания Протокол с решения на едноличния собственик на капитала на „Д***“ ЕООД от 05.03.2021 г. се установява, че на 04.03.2021 г. е бил сключен договор за инвестиция между дружеството, Г. С. Р. – като едноличен собственик на капитала му, Радослав Ризов и „И***“ КДА. Към момента на сключването на Договора не би могло да се вмени в задължение и отговорност на Ризов да има знанието, че в един бъдещ момент би бил овластен с функциите да управлява програми и проекти, финансирани от структурните фондове на Европейския съюз, какъвто е конкретният случай. Нещо повече своевременно след назначаването си на ръководната позиция в МИР, Радослав Ризов е депозирал своето уведомление до министъра на иновациите и растежа за самоотвод с изричен текст да бъде освободен по отношение на всички функции и правомощия, свързани с одобрението/ неодобрението на представения му оценителен доклад, със сключването на договорите,  изпълнението и контрола  на процедура BG16RFPR002-1.001 „Допълващо финансиране на избрани от Европейската комисия Европейски цифрови иновационни хъбове“ на Програма   НИИДИТ. Към момента на назначаването на Ризов в МИР, средствата за одобрената инвестиция са били предоставени, съгласно информацията от докладите на Фонд мениджър на финансовите инструменти в България.   
Следва изводът, че Радослав Ризов в качеството му на главен директор на Главна дирекция „Европейски фондове и конкурентоспособност“ и ръководител на Управляващ орган, не е упражнил правомощия по служба във връзка със сключването на договор за финансиране от 18.01.2021 г. с „T***“ ЕАД, както и във връзка със сключването на  договор за предоставяне на безвъзмездна финансова помощ от 28.02.2024 г., по който дружеството е партньор на бенефициента, както и във връзка със сключването на договор за инвестиция за изпълнение на финансов инструмент от 04.03.2021 г. с дружеството „Д***“ ООД. Още повече, че към момента на сключването и изпълнението на договора за финансиране от 18.01.2021 г. и договора за инвестиция от 04.03.2021 г. Ризов не е заемал длъжността на главен директор на Главна дирекция „Европейски фондове и конкурентоспособност“, не е имал функции на ръководител на Управляващ орган и съответно не е имал качеството на лице, заемащо публична длъжност по чл. 6, ал. 1 от ЗПК. 
В конкретния случай липсата на упражнени правомощия по служба от лицето, заемащо публична длъжност по чл. 6, ал. 1 от ЗПК изключва наличието на нарушение на разпоредбите на Глава Осма, Раздел II от ЗПК, съответно води и до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Радослав Ризов, ЕГН****, главен директор на Главна дирекция „Европейски фондове и конкурентоспособност“ и ръководител на Управляващ орган и в това му качество лице, заемащо публична длъжност по смисъла на чл. 6, ал.1, т. 43 от ЗПК във връзка със сключването на договор за финансиране от 18.01.2021 г. с „T***“ ЕАД, на договор за предоставяне на безвъзмездна финансова помощ от 28.02.2024 г. и на договор за инвестиция за изпълнение на финансов инструмент от 04.03.2021 г. с „Д***“ ООД, поради липса на упражнени правомощия по служба.

Препис от решението да се изпрати на С. градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

КОМИСИЯ:

ЗАМЕСТНИК - ПРЕДСЕДАТЕЛ:…………..……....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/








